Die oujaar lê op sy rug – Vuurslag
Die oujaar lê op sy rug
Vuurslag	Algemeen,Politiek	 Desember 31, 2009 3 Minutes
Op hierdie oujaarsdag is dit mos maar almal se gewoonte om terug te kyk na die hoogte- en laagtepunte van die jaar. Hier is ‘n paar enkeles wat vir my uitgestaan het.
Vanjaar was ‘n verkiesingsjaar en Jacob Zuma en die ANC was soos gewoonlik die gunstelinge om hierdie verkiesing te wen omdat die ANC so ‘n geweldige meerderheid steun het. Daar was egter ‘n groot probleem omdat die Nasionale Vervolgingsgesag aanklagte van korrupsie teen Zuma ondersoek het. Teen die einde van Maart het hulle toe op hoogs omstrede wyse besluit om nie voort te gaan met die vervolging nie. Jacob Zuma se pad na die presidensie was nou oop. Op 22 April is die verkiesing gehou wat aan Zuma die presidentskap van Suid-Afrika besorg het.
In dieselfde tyd was daar ook ‘n politieke opskudding toe ‘n nuwe party, Congress of the People, op die toneel verskyn het. Hierdie nuwe party is meestal saamgestel uit ‘n groep hoëprofiel politici wat die ANC verlaat het. Alhoewel die ANC dit nooit sal erken nie was hulle maar baie skrikkerig vir hierdie party. Daar was heelwat intimidasie teenoor mense wat COPE se saamtrekke bygewoon het. Verder het die ANC ook ‘n sogenaamde “war room” begin waar hulle COPE se leierskap direk kon teiken deur ou geraamtes uit hulle ANC-kaste te voorskyn te bring, d.w.s. al die dinge wat hulle na bewering verkeerd sou gedoen het toe hulle nog by die ANC was. Op die ou end het COPE toe die derde meeste stemme gekry in die verkiesing.
Op 9 Mei word Jacob Zuma as president ingehuldig en op 10 Mei kondig hy sy nuwe kabinet aan. Die kabinet is vergroot en daar is ook veranderinge an portefeuljes aangebring. Selfs iemand soos Pieter Mulder van die Vryheidsfront Plus het ‘n pos gekry as adjunk-minister van landbou, bosbou en visserye. Dit het groot ongelukkigheid binne behoudende Afrikanergeledere veroorsaak omdat baie mense gevoel het dat Mulder nie meer sy rol as opposisieleier effektief sal kan vervul nie.
Die nuwe H1n1 griepvirus het ook vanjaar wêreldwyd paniek veroorsaak en tot die dood van meer as twaalfduisend mense gelei. In vergelyking met ander lande het Suid-afrika relatief lig daarvan afgekom.
Die bekende popster Michael Jackson het op 25 Junie skielikgesterf aan hartversaking. Op die ou end kom dit toe uit dat sy dood te wyte is aan ‘n oordosis medikasie wat sy dokter voorgeskryf het.
Die Springbokke het vanjaar die Drienasiesbeker gewen. Die Bloubulle het die Super 14 reeks sowel as vanjaar se Currybeker gewen.
Verder was daar ‘n paar stakings, betogings en despute wat my nogal kriewelrig gehad het. Daar was die staking van die brandstoflorriedrywers wat vulstasie se pompe op party dorpe laat opdroog het. Daar was gewelddadige betogings oor swak dienslewering deur plaaslike owerhede wat baie dorpe in rep en roer gehad het. Daar was die geskil tussen die taxi-unies en die regering oor die beplande nuwe snelbusstelsel in groot stede. Verder was daar ook ‘n staking by die Sauk wat uitsendings vir ‘n dag of wat negatief geraak het.
Hierdie was maar ‘n paar punte wat vir my hierdie jaar uitgestaan het.
Ek wil graag van die geleentheid gebruik maak om al die lesers en deelnemers ‘n voorspoedige nuwe jaar toe te wens. Die nuwe jaar gaan beslis ‘n onsekere jaar wees. Ons is nog steeds vasgevang in die gevolge van ‘n wêreldwye resessie en ons weet nog nie of ons in die komende jaar genoegsaam sal kan herstel nie. Evkom beplan om sy tariewe op te stoot en ons sal maar moet sien hoe dit ons ekonomiese herstel en die skep en/of verlies van werksgeleenthede gaan raak. Verder moet ons ook nog sien of Suid-Afrika ‘n sukses van die Wêreldbeker Sokkertoernooi gaan maak. Maar mag dit tussen alles deur nog steeds vir julle voorspoedig wees.
Gepubliseer Desember 31, 2009
Previous Post Geseënde Kersfees
Next Post Komkommertyd is verby
2 thoughts on “Die oujaar lê op sy rug”
Desember 31, 2009 om 8:30 nm
Net die mooiste vir jou in 2010 🙂
Januarie 1, 2010 om 1:23 nm
Hallo Sonkind. Mag jy ook ‘n voorspoedige 010 hê. Alles van die beste vir jou.